Diari Oficial de la Generalitat Valenciana


Sumari del DOGV 2959, del 26-03-1997 (1997/883391)

ORDRE de 27 de febrer de 1997, del conseller d'Obres Públiques, Urbanisme i Transports, sobre la convocatòria d'àrees de rehabilitació i ajudes a actuacions públiques.
-----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/02/27/(2)/dof/vci/html**

### Dades del document

Número de DOGV
:   2959

Data del DOGV
:   26-03-1997

Secció del DOGV
:   DISPOSICIONS GENERALS

Número del document
:   1997/883391


Data del document
:   27-02-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

ORDRE de 27 de febrer de 1997, del conseller d'Obres Públiques, Urbanisme i Transports, sobre la convocatòria d'àrees de rehabilitació i ajudes a actuacions públiques.  
El Decret 113/96, de 5 de juny, del Govern Valencià, regula, entre d'altres, les actuacions de rehabilitació i recull l'interés de la Generalitat Valenciana per establir els instruments que possibiliten les actuacions integrals de rehabilitació, de forma que es puga alternar la intervenció pública en les àrees degradades de les nostres ciutats amb el foment a les iniciatives en la rehabilitació, la millora i la conservació del parc residencial.  
En aquest sentit, l'esmentat decret defineix la figura de les àrees de rehabilitació amb tres objectius bàsics:  
- Servir d'impuls per a polítiques locals de rehabilitació ampliant els incentius a la rehabilitació de forma més selectiva.  
- Assegurar el compromís municipal de participació en la rehabilitació.  
- Establir un repartiment dels recursos disponibles, mitjançant convocatòria pública, que permeta finançar la programació econòmica per a la realització de les actuacions públiques que es porten a cap en aquestes àrees.  
Són els ajuntaments, que proposen la delimitació de les àrees prioritàries de rehabilitació en els seus nuclis urbans, els que han d'establir mesures reguladores, de foment i de gestió, que complementen les mesures de caràcter econòmic previstes per la Generalitat Valenciana.  
El Decret 113/96, de 5 de juny, a més, preveu, com a àrees de rehabilitació, els centres històrics de València i Alacant i els conjunts historicoartístics declarats com a tals segons la definició de l'article 15.3 de la Llei de Patrimoni Històric Espanyol, pel qual es permet la declaració de noves àrees de rehabilitació per mitjà de la convocatòria per l'ordre del conseller d'Obres Públiques, Urbanisme i Transports.  
En conseqüència, mitjançant aquesta ordre es realitza la convocatòria per a la declaració d'àrees de rehabilitació en zones degradades -nuclis històrics o límits urbans-, perquè es puguen acollir al règim d'ajudes establit en l'article 60 del Decret 113/96, pel qual es concreten, així, les distintes modalitats d'ajudes a la rehabilitació previstes en el citat decret.  
Responent a l'interés de la Generalitat Valenciana de col·laborar amb les iniciatives públiques d'intervenció directa que els ajuntaments puguen plantejar en les àrees de rehabilitació, s'estableixen, per mitjà d'aquesta convocatòria, les condiciones per a la concessió d'ajudes a les actuacions públiques que es duguen a terme en qualsevol tipus d'àrea de rehabilitació, ja siguen conjunts historicoartístics declarats amb pla especial o sense, i les que es realitzen dins de les àrees en zones degradades.  
Segons això, a l'empara del que disposa l'article 60 del Decret 113/96, de 5 de juny, i en compliment del que estableix l'article 47 del text refós de la Llei d'Hisenda Pública de la Generalitat Valenciana,  
ORDENE  
Article 1. Objecte de la convocatòria i àmbit de les actuacions protegibles  
La convocatòria té per objecte:  
1. Establir el procediment i el règim aplicables a la declaració d'àrea de rehabilitació en zones degradades -nuclis històrics o límits urbans- i al reconeixement de les ajudes previstes en l'article 60 del Decret 113/96, de 5 de juny (d'ara endavant el decret), al qual poden acollir-se tots els ajuntaments de la Comunitat Valenciana.  
2. Sense perjudici del que s'ha exposat anteriorment, els ajuntaments podran sol·licitar la concessió d'altres ajudes per a l'execució d'actuacions públiques programades per aquests en qualsevol dels tipus d'àrees de rehabilitació establits en el decret.  
Les actuacions públiques tindran per objecte l'adequació d'espais lliures, vials i infraestructures (aigua, gas, energia elèctrica i claveguera), així com l'adequació d'edificis públics destinats a equipament social, cultural o educatiu.  
Les ajudes a les actuacions públiques seran compatibles amb d'altres que concedisquen per al mateix fi d'altres administracions, institucions o organismes de caràcter públic o privat, llevat de les procedents de fons europeus que siguen iguals o superiors al 50% de l'import de les actuacions programades, i sense que la suma de totes les aportacions excedisca del cost total d'aquelles.   
Article 2. Classes d'ajudes i finançament  
1. Les ajudes a les actuacions protegibles seran les establides en l'article 60 del decret i es finançaran a càrrec de la línia de subvenció 701/000/97 del programa 431.10, Arquitectura i Habitatge, amb destinació a ajudes d'habitatge.  
Aquestes ajudes es podran concedir en règim de despesa plurianual a càrrec de la mateixa línia pressupostària, en exercicis futurs, dins de les previsions de cost establides per a les ajudes regulades pel decret, en la disposició addicional primera de l'Ordre d'1 d'agost, del conseller d'Obres Públiques, Urbanisme i Transports.  
2. Les ajudes a les actuacions públiques promogudes pels ajuntaments, que es realitzen dins de les àrees declarades, seran:  
- En conjunts historicoartístics declarats amb pla especial o sense, del 30 al 40% del pressupost protegible.  
- Les àrees de rehabilitació de zones degradades -nuclis històrics o límits urbans- declarades segons aquesta convocatòria, del 20 al 30% del pressupost protegible.  
Aquestes ajudes seran a càrrec de la línia de subvenció 702/000/97 del programa 431.10, Arquitectura i Habitatge, per un import màxim per a l'anualitat de 1997 de 400 milions de pessetes.  
D'acord amb les característiques de les actuacions i per a assegurar l'eficàcia de les solucions proposades, es podran concedir en règim de despesa plurianual a càrrec de les dotacions per a les transferències de capital, incloses en la mateixa línia pressupostària assenyalada d'exercicis futurs (1998-2000), per un import màxim, inclosa l'anualitat de 1997, de 3.500 milions de pessetes.  
2.1 El pressupost protegible de cada actuació pública quedarà definit pel cost real d'aquesta, definit inicialment en la resolució de reclamació d'àrea, d'acord amb els justificants del programa d'actuació i regularitzat, finalment, d'acord amb la liquidació, que, en cap cas, podrà determinar l'augment de la ajuda concedida. Formarà part d'aquest cost l'import del contracte d'execució d'obres (fins i tot el pressupost de l'estudi de seguretat i higiene, en el seu cas), els honoraris facultatius i els tributs a què es troben subjectes les actuacions, així com, en el seu cas, el cost dels estudis geotècnics, assajos de diagnòstic i d'excavacions arqueològiques.  
Els projectes corresponents a les distintes actuacions públiques, així com els seus modificats i la liquidació d'aquestes, hauran de ser autoritzats pel director general d'Arquitectura i Habitatge després de l'informe tècnic.  
2.2 A l'efecte de la determinació del pressupost protegible de les actuacions públiques, es considerarà, com a màxim, el resultat de multiplicar la superfície de l'actuació pel 50% del mòdul de rehabilitació que corresponga a la zona on estiga ubicat el municipi, segons estableix l'article 13 del decret.  
Article 3. Condicions preferencials per a participar en la convocatòria  
D'acord amb els diferents nivells d'àrees de rehabilitació determinats pel decret, les propostes municipals hauran d'acreditar, desenvolupant suficientment l'epígraf que amb aquesta finalitat conté la memòria requerida en la sol·licitud, que es compleixen les condicions següents:  
a) En conjunts historicoartístics declarats amb pla especial o sense:  
- Que el programa d'actuacions preveja detalladament les actuacions públiques i de foment a la iniciativa privada que l'ajuntament ha establit, o pensa establir, per a optimitzar les ajudes que es preveuen en l'article 59 si disposa de pla especial, o en l'article 60 del decret si no en disposa.  
b) En zones degradades de centres històrics:  
- Que en el programa d'actuacions s'acredite o es justifique la situació del planejament existent en l'àrea o, en el seu cas, les mesures adoptades i les ordenances específiques per a la intervenció, l'interés històric, arquitectònic o ambiental de l'àrea, com també la proposta d'actuacions públiques i les mesures de foment per a permetre l'aplicació de les ajudes establides en el decret.  
c) En zones degradades en límits urbans o en àrees perifèriques:  
- Que en el programa d'actuacions s'acredite o es justifique la situació urbanística de l'àrea, la ubicació en la perifèria de la ciutat, la mancança d'equipaments, els baixos nivells d'infraestructures o els dèficits d'urbanització i les causes d'això, així com la situació social de l'àrea amb constatació de l'existència de famílies amb escassos recursos, l'existència d'edificacions construïdes preferentment entre els anys 1940 i 1970 i la concurrència d'altres circumstàncies de caràcter social que aconsellen una intervenció pública.  
Article 4. De les sol·licituds i de la documentació que cal presentar  
La sol·licitud per a la declaració d'àrea de rehabilitació en zona degrada i d'ajudes a les actuacions públiques en aquestes o les que es proposen en conjunts historicoartístics declarats, s'haurà de completar en el model oficial, segons l'annex 1, i adjuntar la documentació que s'atendrà al contingut de l'annex II.  
a) Memòria  
S'adjuntaran els documents (informes, certificats, etc., segons la seua índole) que justifiquen les dades d'aquesta i que facen referència a l'objecte de la sol·licitud, informació sobre el municipi, justificació de la proposta i documentació gràfica.  
b) Mesures proposades  
Mesures adoptades per a la intervenció en l'àrea i per a la preservació i posada en valor del patrimoni arquitectònic i urbà i de seguiment i avaluació d'aquestes.  
c) Programa d'actuacions  
Relació prioritzada de les actuacions d'iniciativa pública i privada, amb detall de les anualitats estimades, programa de finançament i resumen segons les fitxes que es preveuen en l'annex 3.  
d) Aprovació de la sol·licitud pel plenari de l'ajuntament  
Certificat expedit en forma legal pel secretari municipal de l'acord del plenari de l'ajuntament, en el qual s'aprova la sol·licitud i la documentació precedent, així com, en el seu cas, es faculta l'alcalde per a l'acceptació de la resolució que hi recaiga.  
Article 5. Termini per a la presentació de la sol·licitud  
El termini per a la presentació de les sol·licituds serà de dos mesos a partir de l'entrada en vigor d'aquesta ordre de convocatòria, que es podran presentar indistintament en la Direcció General o en els Serveis Territorials d'Arquitectura i Habitatge de la Conselleria d'Obres Públiques, Urbanisme i Transports o en qualsevol dels llocs previstos en l'article 38 de la Llei 30/92, de 26 de novembre.  
Article 6. Avaluació de les sol·licituds  
1. La comissió tècnica, designada a l'efecte pel director general d'Arquitectura i Habitatge, examinarà i valorarà les sol·licituds i la documentació.  
2. L'avaluació de les sol·licituds i la documentació presentada, que es durà a terme en un termini no superior a un mes, tindrà per objecte:  
a) Proposar la procedència o no de la declaració d'àrea de rehabilitació de zona degradada i la subsegüent aplicació del règim d'ajudes previstes en l'article 60 del decret.  
b) Proposar la concessió d'ajudes per a les actuacions públiques que es consideren viables i d'acord amb les disponibilitats pressupostàries.  
3. L'avaluació de les sol·licituds s'efectuarà segons els criteris següents:  
a) La coherència de la limitació de l'àrea i dels objectius i les actuacions que cal realitzar en relació amb la problemàtica que es pretén resoldre.  
De la documentació que s'aporte, el seu caràcter científic i la base documental de l'anàlisi relativa a l'evolució i l'estructura urbana del municipi, les característiques i l'activitat econòmica de la població i el nivell d'equipaments, infraestructures i serveis, es tindrà en compte la caracterització de l'àrea proposada referida bàsicament a la seua proporcionalitat amb la resta del nucli urbà; les característiques socioeconòmiques desfavorables de la població afectada amb a la resta del municipi; l'estat de l'edificació i la mancança d'infraestructura i equipaments referits a l'àrea i respecte de la resta del municipi, i que es presta especial atenció al criteri de proporcionalitat basat en la determinació del problema i el seu pes relatiu respecte del municipi, així com la capacitat econòmica i l'esforç que el municipi ha de realitzar per a resoldre-ho.  
b) Consideració de les iniciatives municipals en els últims vuit anys en matèria de rehabilitació, no solament en inversions sinó de foment de l'activitat privada.  
c) L'adequació entre els objectius del programa d'actuació i els recursos i els compromisos municipals (de caràcter econòmic, administratiu, normatiu, urbanístic, etc.) que avalen la viabilitat del programa.  
d) Les iniciatives municipals que s'adopten en ordre a millorar la gestió i el foment de la iniciativa privada i les adreçades a famílies amb escassos recursos econòmics.  
4. Si la comissió tècnica tinguera dubtes sobre la documentació presentada, podrà requerir la presentació de documentació o aclariments que estime pertinents en un termini màxim de 15 dies naturals.  
Efectuada l'avaluació en la forma assenyalada, la comissió tècnica elevarà al director general d'Arquitectura i Habitatge l'informe que corresponga.  
Article 7. Declaració d'àrea de rehabilitació i de reconeixement d'ajudes a les actuacions públiques  
1. Proposta de resolució  
A la vista de l'informe de la comissió tècnica, el director general d'Arquitectura i Habitatge procedirà a formular la proposta de resolució sobre la declaració d'àrea de rehabilitació i reconeixement d'ajudes per a les actuacions públiques, que es notificarà als ajuntaments interessats i se'ls concedirà un termini de quinze dies naturals perquè manifesten l'acceptació, la renúncia o formulen les al·legacions pertinents.  
2. Resolució  
Evacuat el tràmit d'audiència de la resolució provisional, si hi ha al·legacions se sotmetran a dictamen de la comissió tècnica, que s'haurà d'emetre en el termini màxim de deu dies hàbils, i el director general d'Arquitectura i Habitatge decidirà sobre la ratificació o la modificació de la proposta de resolució, que s'elevarà al conseller d'Obres Públiques, Urbanisme i Transports, per a la resolució definitiva.  
3. Contingut de la resolució  
La resolució del conseller d'Obres Públiques, Urbanisme i Transports haurà de ser motivada i contindrà, com a mínim, les determinacions següents:  
- Delimitació de l'àrea objecte de les actuacions.  
- Actuacions protegibles segons l'article 60 del decret.  
- Reconeixement d'ajudes per a les actuacions públiques, amb determinació d'aquestes i de les seues anualitats.  
- Règim de gestió de les iniciatives municipals per a promotors amb escassos recursos.  
- Termini d'execució de les actuacions.  
- Determinacions l'incompliment de les quals pot ser causa de la rescissió de les ajudes.  
- Expressió dels recursos procedents contra la resolució.  
Article 8. Termini per a la resolució  
El termini per a la resolució d'aquesta convocatòria serà de dos mesos comptats a partir de la data de finalització del termini per a la presentació de sol·licituds.  
Transcorregut aquest termini sense que hi haja hagut resolució expressa, les sol·licituds presentades es podran entendre desestimades.  
Article 9. Efectes de la resolució  
Dictada la resolució pel conseller, es procedirà a la notificació als ajuntaments interessats, que disposaran d'un termini màxim de quinze dies naturals per a comunicar-ne l'acceptació, bé per mitjà d'acord de plenari municipal o bé per mitjà d'escrit de l'alcalde si hi va ser facultat expressament. Aquesta acceptació significa la renúncia a l'exercici dels recursos procedents contra la resolució notificada i determina la data de producció d'efectes d'aquesta, especialment del còmput dels terminis per al seu compliment.  
Article 10. Vigència de la declaració d'àrea de rehabilitació  
1. La declaració d'àrea de rehabilitació tindrà una vigència que serà la sol·licitada en el programa proposta i que, com a màxim, serà de tres anys, durant els quals es podran sol·licitar ajudes per a les actuacions protegibles previstes en l'article 60 del decret.  
2. Sense perjudici del que s'ha exposat anteriorment, les actuacions públiques subvencionades, que s'hauran d'iniciar, en qualsevol cas, dins del termini previst en la resolució de concessió, podran ser objecte de concessió de pròrrogues fins un màxim acumulat de dos anys, sempre que ho sol·liciten per causa motivada abans de l'expiració del termini vigent en cada moment.  
3. En els supòsits d'incompliment es podran revocar les ajudes concedides, que s'hi atendrà a l'abast i a la repercussió de l'incompliment, amb l'obligació de reintegrar l'import percebut més els interessos legals.  
Article 11. Règim de pagaments i justificació de les ajudes per a les inversions públiques  
1. El pagament de les ajudes corresponents a les actuacions públiques s'efectuarà contra certificats d'obra, expedits per la direcció facultativa, amb periodicitat no inferior al mes, l'import acumulat del qual no podrà superar l'anualitat de què es tracte. L'últim d'aquests haurà d'anar acompanyat del certificat final d'obres i d'un exemplar de l'acta de recepció. Els certificats d'obra hauran d'estar degudament diligenciats, pel secretari municipal, d'aprovació per l'òrgan corresponent.  
Dins dels tres mesos següents a la data de l'acta de recepció, s'haurà de presentar la liquidació de les obres i els altres conceptes de despesa que integren el pressupost protegible de cada actuació, i es procedirà a revisar l'import de les ajudes si aquell és inferior a l'establit en la resolució de concessió d'aquestes últimes.  
2. Si la pròpia administració haguera de portat a cap les obres, per permetre-ho les disposicions de règim local vigents, el pagament se subjectarà als mateixos criteris exposats, i als certificats exigits, en els quals l'obra s'acreditarà en la pròpia administració en concepte d'adjudicatària, s'adjuntaran còpies de les factures de materials, amb diligència expressiva d'aprovació per l'òrgan que corresponga i obra a la qual corresponga, i que aquesta es troba finançada per la Generalitat Valenciana, així com el certificat expedit per l'interventor o secretari-interventor de les despeses directes i indirectes (salaris, Seguretat Social) realitzades a càrrec del capítol VI de l'estat de despeses del pressupost municipal i compreses en l'import de l'obra certificada.  
3. En la resolució es podrà preveure el pagament anticipat de fins un quinze per cent de l'anualitat corresponent a les actuacions programades, l'import del qual serà objecte de descompte proporcional en els certificats d'obra.  
Article 12. Seguiment del programa d'actuacions públiques  
1. Les actuacions públiques de promoció municipal incloses en el programa, segons el qual es declara l'àrea de rehabilitació, seran objecte d'una memòria de seguiment que l'ajuntament destinatari de les ajudes assignades per la declaració haurà de presentar per al seu estudi a la Direcció General d'Arquitectura i Habitatge, abans de l'últim dia hàbil de setembre de cada any en què continue vigent.  
Hi han de constar, amb la mateixa estructura que en el programa inicial, totes les dades -tècniques i econòmiques- necessàries per a la posada al dia de la informació relativa a l'execució. Dades de les quals es podrà demanar ampliació o aclariment per la Direcció General d'Arquitectura i Habitatge  
De la mateixa manera, s'hauran d'aportar els acords de Plenari pels quals l'ajuntament preveu el manteniment o el reforç de les mesures de foment previstes en la declaració, així com els compromisos pressupostaris -ferms- per al finançament del pressupost de les obres al seu càrrec, tot això basat en el programa d'actuacions actualitzat.  
2. En cas que l'informe de la Direcció General d'Arquitectura i Habitatge -potestatiu- concloga en la conveniència de la revisió dels objectius programats inicialment, es remetrà al conseller d'Obres Públiques, Urbanisme i Transports la proposta de resolució per a l'actualització del programa per a la declaració de l'àrea -prèviament l'audiència a l'ajuntament afectat- que podrà arribar a significar, en cas d'incompliment, la supressió de les ajudes a les actuacions públiques, amb independència de la continuïtat en la declaració d'àrea de rehabilitació a l'efecte d'aplicació del decret.  
3. Si la resolució d'anul·lació de la declaració es fonamenta en l'incompliment de les condicions que hagen suposat el cobrament d'una ajuda, es procedirà a l'anul·lació de les ajudes reconegudes i l'alliberament del compromís per part de la Generalitat Valenciana, tot això prèviament l'expedient i l'audiència a l'interessat, amb l'obligació, per part d'aquest, de reintegrar l'import que es determine segons la naturalesa, la repercussió i l'abast de l'incompliment, més els interessos legals.  
4. A fi que les anualitats corresponents a cada actuació es puguen reajustar d'acord amb el ritme d'execució real, l'ajuntament comunicarà trimestralment a la Conselleria d'Obres Públiques, Urbanisme i Transports tant l'import de les obres i els altres conceptes, integrat en el pressupost protegible realitzats fins aquesta data, com les previsions fins el final de l'exercici econòmic corresponent, i s'entén com tal el 30 de novembre de cada any.  
Article 13. Seguiment de les mesures per al foment i la participació de la iniciativa privada  
1. Les mesures per al foment i la participació de la iniciativa privada, proposades pels ajuntaments i previstes en la resolució de declaració d'àrea de rehabilitació, seran objecte per aquests d'un seguiment continu que haurà de tenir reflex en la memòria que redactaran a l'efecte. Aquesta s'haurà de presentar per al seu estudi a la Direcció General d'Arquitectura i Habitatge abans de l'últim dia hàbil de setembre de cada any en què continue vigent.  
Hi han de constar totes les dades necessàries per a justificar la seua efectivitat. D'aquestes dades es podrà demanar ampliació o aclariment per la Direcció General d'Arquitectura i Habitatge.  
2. La Direcció General d'Arquitectura i Habitatge podrà informar sobre la conveniència de la revisió de les mesures programades i proposar a l'ajuntament la seua revisió.  
De la mateixa manera, s'hauran d'aportar els acords de Plenari pels quals l'ajuntament preveu el manteniment o el reforç de les mesures de foment previstes en la declaració, ajustades al programa d'actuacions actualitzat.  
Article 14. Iniciatives municipals per a gestió d'ajudes a promotors amb escassos recursos econòmics  
1. Quan les característiques de determinades actuacions de rehabilitació requerisquen la necessitat d'atendre situacions de beneficiaris amb escassos recursos, de conformitat amb el que estableix l'article 68 del decret, l'ajuntament que així ho plantege podrà assumir la gestió d'aquestes ajudes, i que, en el seu cas, es podran completar amb les que poguera determinar el mateix ajuntament.  
Per a fer-les efectives caldrà tramitar la documentació relativa als edificis i els beneficiaris de cadascuna de les intervencions que es plantegen, i aportar l'acreditació de cessió dels drets corresponents per part dels beneficiaris de les ajudes a favor de l'ajuntament i el compromís d'executar les obres i l'aportació econòmica que poguera realitzar.  
2. Per a facilitar la gestió municipal de les obres de rehabilitació corresponents a promotors amb recursos escassos, que hagueren efectuat l'oportú encàrrec d'execució a l'ajuntament, es podrà anticipar a aquest últim fins un quinze per cent de l'import globalitzat de les ajudes corresponents a aquelles, sempre que no excedisca de l'anualitat corresponent i s'haguera iniciat la gestió per mitjà de la presentació de les corresponents sol·licituds de qualificació provisional i d'ajudes en el Servei Territorial d'Arquitectura i Habitatge; aquest percentatge serà objecte de deducció, proporcionalment, en les quanties de les subvencions que pogueren correspondre i els certificats d'obra acreditada.  
Els pagaments s'efectuaran a l'ajuntament contra certificats d'obra realitzada globalment en terminis no inferiors al mes, i es detallarà, en la relació valorada d'aquesta, l'import que s'acredite per a cadascun dels beneficiaris.  
Per a pagar l'últim certificat s'haurà d'aportar la qualificació definitiva i els exemplars de la liquidació d'obra i la seua recepció, que corresponguen a tots i cadascun dels beneficiaris representats per la corporació municipal, sense que l'import individualitzat puga excedir de l'ajuda màxima que corresponga.  
DISPOSICIONS ADDICIONALS  
Primera  
Aquesta convocatòria s'estableix d'acord amb allò regulat per a les àrees de rehabilitació pel Decret 113/96, de 5 de juny.  
La declaració, que en el seu cas corresponga a les propostes presentades, determina el compromís, per part de la Generalitat i de l'ajuntament corresponent, de dur endavant les actuacions previstes i recollides per aquesta.  
La modificació de la normativa vigent, en el cas d'ajudes a la rehabilitació, permetrà el manteniment dels terminis previstos en la declaració per a acollir-se a les ajudes que corresponguen.  
Segona  
En els supòsits d'incompliments de la resolució de la convocatòria per part dels ajuntaments, sense perjudici dels efectes de reintegrament de les subvencions percebudes més els interessos legals, el conseller d'Obres Públiques, Urbanisme i Transports podrà procedir a una reassignació dels recursos entre les àrees de rehabilitació ja declarades, llevat que s'efectuara una nova convocatòria que es limitaria a establir les dotacions de crèdit, i que és d'aplicació en la resta aquesta ordre.  
DISPOSICIÓ FINAL  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 27 de febrer de 1997  
El conseller d'Obres Públiques, Urbanisme i Transports,  
LUIS FERNANDO CARTAGENA TRAVESEDO  
ANNEX I  
Model de sol·licitud (un per cada àrea que se sol·licite)  
..., alcalde-president/alcaldessa-presidenta de l'ajuntament de ..., , i expressament facultat/facultada per a aquest acte pel Plenari municipal.  
EXPOSE  
Que, en la sessió plenària de data ... , es va adoptar l'acord d'acollir-se a la convocatòria per a la declaració d'àrees de rehabilitació i concessió d'ajudes públiques, realitzada mitjançant l'Ordre del conseller d'Obres Públiques, Urbanisme i Transports, de data ..., i publicada en el Diari Oficial de la Generalitat Valenciana, núm. ... , de ...  
SOL·LICITA la concessió de les ajudes previstes en la citada convocatòria. A l'efecte s'adjunta la documentació assenyalada en l'article 4 i l'annex de l'ordre de convocatòria:  
A. Memòria de presentació  
B. Mesures proposades  
C. Programa d'actuacions  
D. Certificat de l'acord de plenari  
..., ... de ... de 1997.  
L'alcalde-president  
L'alcaldessa-presidenta  
CONSELLERIA D'OBRES PÚBLIQUES,  
URBANISME I TRANSPORTS  
ANNEX II  
Documentació  
A. Memòria  
1. Objecte de la sol·licitud  
1.1. Descripció de l'àrea i problemàtica que es pretén resoldre.  
1.2. Objectius i actuacions que cal realitzar.  
2. Memòria informativa  
2.1. Evolució i estructura urbana de la població.  
2.2. Característiques de la població i activitat econòmica.  
2.3. Equipaments, infraestructures i serveis.  
2.4. Antecedents d'actuacions de rehabilitació urbana.  
3. Resum de les dades econòmiques del municipi  
3.1. Pressupost municipal vigent  
3.2. Desglossament detallat i quantificat previst en el pressupost (capítol 6 i 7) i amb indicació de les referides a l'àrea que se sol·licita.  
3.3. Pressió fiscal per càpita.  
4. Memòria justificativa  
4.1. Conveniència i oportunitat de l'àrea proposada: Caracterització i justificació de les condicions preferencials.  
4.2. Dimensió de l'àrea proposada respecte del nucli urbà del municipi.  
4.3. Població afectada en relació amb la total del nucli urbà.  
4.4. Característiques socioeconòmiques de la població afectada.  
4.5. Característiques de l'estat de l'edificació en l'àrea.  
4.6. Mancança d'equipaments i nivell d'infraestructures en l'àrea.  
4.7. Disponibilitat i adequació del planejament urbanístic en relació amb les actuacions que es formulen en la proposta municipal.  
5. Documentació gràfica  
5.1. Delimitació de l'àrea i la seua relació amb el nucli urbà: escala mínima 1:2 000.  
5.2. Documentació gràfica -planimètrica, fotogràfica, etc. suficient per a la identificació dels edificis i les actuacions proposades en l'àrea.  
B. Mesures proposades  
6. Mesures adoptades per a la intervenció en l'àrea  
6.1 Disponibilitat i adequació del planejament urbanístic amb les actuacions que es pretenen realitzar.  
6.2 Ordenances reguladores específiques per a la rehabilitació.  
6.3 Ajudes en concepte de subvencions municipals a la rehabilitació.  
6.4 Bonificacions en l'impost de béns immobles i en l'impost de construccions i instal·lacions que es realitzen en l'àrea delimitada.  
6.5 Bonificacions de las taxes de llicència d'obres, ocupació de vials, etc., per a qualsevol actuació que es realitza en l'àrea delimitada.  
6.6 Pressupost municipal d'inversions previst per a les actuacions públiques i privades en l'àrea delimitada.  
7. Mesures adoptades per a la gestió i el seguiment  
7.1 Disponibilitat d'equip tècnic de suport.  
7.2 Iniciatives municipals de gestió, especialment per a sectors amb escassos recursos econòmics.  
C. Programa d'actuacions  
8. Programació de les actuacions i valoració econòmica  
8.1 Relació per ordre de prioritat de les actuacions públiques previstes:  
a) En infraestructures.  
b) En espais públics.  
c) En equipaments de caràcter social, cultural o educatiu.  
8.2 Actuacions de foment, previsió d'intervenció de la iniciativa privada:  
a) En rehabilitació d'edificis.  
b) En rehabilitació d'habitatges.  
c) En rehabilitació d'edificis-habitatges (cases de poble).  
d) En rehabilitació integral d'edificis d'habitatges.  
8.3 Resum de costos per actuacions, incloent-hi la programació per anys:  
annex III  
D. Aprovació de la sol·licitud pel plenari de l'ajuntament  
9. Certificat expedit en forma legal pel secretari municipal de l'acord del plenari de l'ajuntament, pel qual s'aprova la sol·licitud i la documentació precedent, així com, en el seu cas, de l'autorització conferida a l'alcalde perquè puga acceptar, en nom d'aquell, la resolució que hi recaiga. Aquesta haurà d'anar diligenciada d'aprovació per aquest òrgan, per part del citat funcionari.  
ANNEX III  
Fitxes del programa d'actuacions


Còpia Permalink ELI